12 Gantsi diphelelo tsa tiro ya go rera di bonala dingwagangwaga morago ga gore tiro e simololwe. Ka sekai, Franz le Margit, ba gone jaanong ba direlang kwa ofising nngwe ya lekala, ba ne ba direla kwa ofising ya lekala ya kwa Brazil ka 1982. Ba ne ba rera mo motsaneng mongwe wa selegae. Bangwe ba batho ba ba neng ba ithuta Baebele le bone e ne e le mmè mongwe le bana ba gagwe ba le banè. Morwawe yo mogolo, yo ka nako eo a neng a na le dingwaga di le 12 fela, o ne a le ditlhong thata e bile gantsi o ne a leka go iphitlha pele thuto e simolola. E re ka banyalani bao ba ne ba newa kabelo e nngwe, ga ba a ka ba kgona go tswelela ka thuto. Mme ba ne ba kgona go etela toropo eo gape morago ga dingwaga di le 25. Ba ne ba fitlhela eng? Phuthego ya baboledi ba le 69, e mo go yone go nang le babulatsela ba ka metlha ba le 13 e bile botlhe ba kopanela mo Holong ya Bogosi e ntšha. Mme go ne ga felela kae ka mosimane yole yo o ditlhong? Gone jaanong ke morulaganyi mo setlhopheng sa bagolwane! Fela jaaka sebediso sa mo setshwantshong sa ga Jesu, molaetsa wa Bogosi o ile wa gola le go fetola matshelo a batho ba le bantsi—mme seno se ne sa itumedisa thata banyalani bao ba ba etileng!